ร.10 โปรดเกล้าฯ สุรยุทธ์ เป็นผู้แทนพระองค์วางพวงมาลาวันทหารผ่านศึก
เมื่อเวลา 09.30 น. วันที่ 3 ก.พ. 61 ที่บริเวณอนุสาวรีย์ชัยสมรภูมิ สมเด็จพระเจ้าอยู่หัว ทรงพระกรุณาโปรดเกล้าฯให้ พล.อ.สุรยุทธ์ จุลานนท์ องคมนตรี เป็นผู้แทนพระองค์วางพวงมาลาเนื่องในวันทหารผ่านศึก ประจำปี 2561 โดยมี พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ในฐานะนายกสภาทหารผ่านศึก พร้อมผู้บัญชาการเหล่าทัพ และผู้แทนเหล่าทัพ ตลอดจนหัวหน้าส่วนราชการต่างๆ ร่วมวางพวงมาลา,องค์การสงเคราะห์ทหารผ่านศึกในพระบรมราชูปถัมภ์ ในฐานะหน่วยงานที่ดูแลทหารผ่านศึก ครอบครัวทหารผ่านศึก ทหารนอกประจำการ จัดขึ้นเป็นประจำทุกปีเพื่อสดุดีและรำลึกถึงวีรกรรมของเหล่าทหารหาญที่ได้เสียสละเลือดเนื้อ ชีวิต ในการปกป้องและรักษาไว้ซึ่งอธิปไตยของชาติมาจนถึงปัจจุบัน รวมทั้งเป็นการเชิดชูเกียรติของเหล่าทหารผ่านศึกให้เป็นที่ประจักษ์แก่ปวงชนชาวไทย โดยในพิธีมีผู้แทนจากหน่วยงานที่เกี่ยวข้องหลายภาคส่วน ผู้ช่วยทูตทหารต่างประเทศประจำประเทศไทย ผู้แทนส่วนราชการ สมาคม ชมรม มูลนิธิ และทหารผ่านศึกนอกประจำการกรณีสงครามต่างๆ เข้าร่วมพิธีอย่างพร้อมเพรียง,สำหรับบรรยากาศโดยรอบอนุสาวรีย์ชัยสมรภูมิ ถูกประดับตกแต่งด้วยดอกป๊อปปี้ ซึ่งเป็นสัญลักษณ์ของวันทหารผ่านศึกอย่างสวยงาม ท่ามกลางสมาชิกจากองค์การสงเคราะห์ทหารผ่านศึกที่ร่วมงานและถ่ายภาพร่วมกับอนุสาวรีย์ชัยสมรภูมิ เพื่อร่วมรำลึกถึงความดีของทหาร ตำรวจ พลเรือน ที่เสียสละชีวิต และผู้เสียสละชีพเพื่อชาติจากสงครามต่างๆ โดยในวันนี้เป็นวันเดียวที่กระถางคบเพลิงจะถูกจุดด้วยไฟจริงๆ ทั้ง 4 ด้านในรอบ 1 ปี เพื่อสักการะดวงวิญญาณของเหล่าทหารผ่านศึก,ทั้งนี้ ในช่วงบ่าย พล.อ.ประวิตร จะเป็นประธานพิธีสวนสนามของกำลังพล 3 เหล่าทัพ รวมทั้งสำนักงานตำรวจแห่งชาติ อาสาสมัครรักษาดินแดน และขบวนสวนสนามของทหารผ่านศึกใน 6 กรณีสงคราม เช่น สงครามเกาหลี สงครามเวียดนาม ที่กรมทหารราบที่ 11 รักษาพระองค์.
สมเด็จพระเจ้าอยู่หัว โปรดเกล้าฯ พล.อ.สุรยุทธ์ เป็นผู้แทนพระองค์วางพวงมาลาวันทหารผ่านศึก ประจำปี 2561
ทหารผ่านศึก,วันทหารผ่านศึก,สุรยุทธ์ จุลานนท์,อนุสาวรีย์ชัยสมรภูมิ,วางพวงมาลา,ข่าวทั่วไป